André & Leoumé se plaas troue – Mooi Troues
André & Leoumé se plaas troue
Leoumé deel haar en André se liefdes verhaal met ons. 'n Liefdes verhaal wat begin het deur vertroue en geduld. Die paartjie se advies aan ander paartjies wat besig is om hul troue te beplan is ook baie belangrik. Lees asseblief self meer oor die paartjie se liefdes verhaal en waar om fondse te probeer spaar.
7 jaar later… Ek en André het beplan om oujaarsaand strand toe te gaan, maar omdat dit n weeksaand was en ons altwee vroeg moes opstaan vir werk, het ons sommer net na 10 die aand vas aan die slaap geraak op die bank. Ons skrik toe eers die volgende oggend wakker en besluit toe dat ons dan maar later die aand 'n glasie sjampanje op die strand gaan drink met sonsondergang. Die wind het so gewaai daai aand…ek het gebewe van die koue! Hy skink toe vir ons n glasie en loop strand toe terwyl ek op die bankie sit. Soos hy weg van my loop, so gooi ek toe die sjampanje uit want dié vroutjie wil net by die huis kom! Ek stap toe ook strand se kant toe om vir hom aan te jaag en met die stap sien ek toe 'n otter met 3 babatjies in die see. Ek skrik so groot, want wat doen die goedjies in die see? En siedaar…so met die omdraai slag om vir André te roep, staan hy agter my met die ring in sy hand…. en net daar toe pla die wind nie meer nie!
Moenie dadelik wil trou die dag as julle verloof raak nie, veral as julle self verantwoordelik is vir die finansies. Gaan sit en beplan. Spaar liewers 'n bietjie langer en weet jy stap skuld vry uit voor jy onnodig skuld maak. Dink ook wie in jou familie kan help met sekere aspekte van die troue. Probeer soveel moontlik idees kry en begin vroegtydig goedjies maak. Die klein goedjies kos gewoonlik 'n plaas se geld, maar jy kan met baie min dieselfde resultate kry as jy dit self maak.
Onthou dat die beplanning n opwindende tyd moet wees en dat bruid EN bruidegom 'n sê het. As jou Bruid / Bruidegom nie hou van 'n idee nie, besluit dan saam op iets wat gaan werk waarmee julle altwee tevrede is.